text: Mand snittet i ansigtet med kniv 
  01 maj 2016 kl. 04.44
  To mænd kom natten til søndag i slagsmål i Esbjerg. En 40-årig mand blev snittet i ansigtet af en bekendt.
  En hyggestund mellem to mænd udviklede sig natten til søndag til en sag om kvalificeret vold i Esbjerg. To mænd på henholdsvis 40 og 41 år sad sammen på Bostøtten Sjællandsgade i Esbjerg, da de pludselig kom i slagsmål.
  Den 41-årige mand trak i den forbindelse en kniv, og snittede den 40-årige mand under det ene øje med kniven.
  Volden fandt sted kort efter klokken 01.00 og den 41-årige mand blev efterfølgende anholdt, og sidder lige nu i politiets varetægt.
  Vagtchef Henrik Sønderskov oplyser til TV SYD, at det senere søndag bliver afgjort, om manden skal fremstilles i grundlovsforhør.
  